CELEX: 62021TN0493
Language: el
Date: 2021-08-06 00:00:00
Title: Υπόθεση T-493/21: Προσφυγή της 6ης Αυγούστου 2021 — Equinoccio-Compañía de Comercio Exterior κατά Επιτροπής

8.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 452/43
            
         
      Προσφυγή της 6ης Αυγούστου 2021 — Equinoccio-Compañía de Comercio Exterior κατά Επιτροπής
      (Υπόθεση T-493/21)
      (2021/C 452/54)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Equinoccio-Compañía de Comercio Exterior, SL (Μαδρίτη, Ισπανία) (εκπρόσωποι: R. Sciaudone και D. Luff, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την έγκριση από την Αντιπροσωπεία της Ευρωπαϊκής Ένωσης στην Άγκυρα της ρευστοποίησης της χρηματικής εγγύησης (στο εξής: προσβαλλόμενη πράξη) που επικαλέστηκε το τουρκικό Υπουργείο Επιστημών, Βιομηχανίας και Τεχνολογίας — Γενική Διεύθυνση για την Ευρωπαϊκή Ένωση και τις Εξωτερικές Υποθέσεις — Διεύθυνση Χρηματοδοτικών Προγραμμάτων της ΕΕ·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει πέντε λόγους.
      
                  1.
               
               
                  Με τον πρώτο λόγο προβάλλεται παράβαση του καθήκοντος επιμέλειας, της αμεροληψίας, της ισότητας των όπλων και του άρθρου 78 του δημοσιονομικού κανονισμού (1).
                  
                              —
                           
                           
                              Σύμφωνα με τον λόγο αυτό, η Επιτροπή δεν έλεγξε την απόφαση των τουρκικών αρχών περί ρευστοποίησης της εγγύησης. Συγκεκριμένα, η Επιτροπή ζήτησε από τις τουρκικές αρχές να ελέγξουν οι ίδιες την απόφαση. Η προσφεύγουσα υποστηρίζει ότι η συμπεριφορά αυτή συνιστά παράβαση του άρθρου 78 του εν λόγω δημοσιονομικού κανονισμού και του άρθρου 82 του κατ’ εξουσιοδότηση κανονισμού 1268/2012 (2). Σύμφωνα με τις διατάξεις αυτές, ο διατάκτης της ΕΕ πρέπει να ελέγχει προσωπικά τα έγγραφα.
                           
                        
            
                  2.
               
               
                  Με τον δεύτερο λόγο προβάλλεται παράβαση της υποχρέωσης αιτιολόγησης.
                  
                              —
                           
                           
                              Η προσφεύγουσα ισχυρίζεται ότι η προσβαλλόμενη πράξη δεν της παρείχε επαρκείς ενδείξεις ώστε να έχει τη δυνατότητα να εξακριβώσει αν η πράξη είναι όντως βάσιμη ή αν ενδεχομένως βαρύνεται με πλημμέλεια δυνάμενη να αποτελέσει λόγο αμφισβήτησης του κύρους της ενώπιον του δικαστή της Ένωσης και, δεύτερον, να παράσχει τη δυνατότητα στον εν λόγω δικαστή να ελέγξει τη νομιμότητα της πράξεως αυτής.
                           
                        
            
                  3.
               
               
                  Με τον τρίτο λόγο προβάλλεται προσβολή του δικαιώματος ακρόασης.
                  
                              —
                           
                           
                              Η προσφεύγουσα επισημαίνει ότι δεν συμμετείχε στη διοικητική διαδικασία που διεξήγαγε η Επιτροπή για να αποφασίσει αν θα δώσει την εντολή στην αντιπροσωπεία της Ευρωπαϊκής Ένωσης στην Άγκυρα να επικυρώσει τη ρευστοποίηση της εγγύησης.
                           
                        
            
                  4.
               
               
                  Με τον τέταρτο λόγο προβάλλεται παραβίαση της αρχής της αναλογικότητας.
                  
                              —
                           
                           
                              Υποστηρίζεται ότι η Επιτροπή παραβίασε την αρχή της αναλογικότητας διότι δεν στάθμισε το αίτημα της αναθέτουσας αρχής και τα ποσά που οφείλονται στην προσφεύγουσα.
                           
                        
            
                  5.
               
               
                  Με τον πέμπτο λόγο προβάλλεται πρόδηλο σφάλμα εκτίμησης των προϋποθέσεων ρευστοποίησης της εγγύησης.
                  
                              —
                           
                           
                              Κατά τη γνώμη της προσφεύγουσας, η προσβαλλόμενη απόφαση πάσχει πρόδηλη πλάνη εκτιμήσεως των προϋποθέσεων που πρέπει να πληρούνται για τη ρευστοποίηση της εγγύησης, οι οποίες σχετίζονται όλες με τη φερόμενη παράβαση της σύμβασης παροχής υπηρεσιών.
                           
                        
            
         (1)  Κανονισμός (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ 2012, L 298, σ. 1).
      
         (2)  Κατ’ εξουσιοδότηση κανονισμός (ΕΕ) 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ 2012 L 362, σ. 1).